b'\n_START_ARTICLE_\nPariisin terrori-iskut marraskuussa 2015\n_START_SECTION_\nRue Bichat\'n ja Rue Alibert\'n risteys\n_START_PARAGRAPH_\nEnsimm\xc3\xa4inen hy\xc3\xb6kk\xc3\xa4ys tapahtui Rue Bichat\'n ja Rue Alibert\'n risteyksess\xc3\xa4 l\xc3\xa4hell\xc3\xa4 Saint-Martinin kanavaa. Mustasta Seat Le\xc3\xb3nista nousi kaksi rynn\xc3\xa4kk\xc3\xb6kiv\xc3\xa4\xc3\xa4rein aseistautunutta terroristia, jotka huusivat Allahu Akbar ja alkoivat ampua ihmisi\xc3\xa4 Le Carillon -kahvilan edustalla noin kello 21.25. Seuraavaksi hy\xc3\xb6kk\xc3\xa4\xc3\xa4j\xc3\xa4t ylittiv\xc3\xa4t kadun ja ampuivat ihmisi\xc3\xa4 Le Petit Cambodge -ravintolassa. Ainakin 15 ihmist\xc3\xa4 kuoli ja kymmenen haavoittui. Terroristit pakenivat paikalta autolla.\n_START_SECTION_\nStade de Francen pommitukset\n_START_PARAGRAPH_\nStade de France -areenan l\xc3\xa4hettyvill\xc3\xa4 tapahtui kolme r\xc3\xa4j\xc3\xa4hdyst\xc3\xa4 kello 21.17, 21.30 ja 21.53 Ranskan ja Saksan v\xc3\xa4lisen loppuunmyydyn jalkapallo-ottelun aikana. Ensimm\xc3\xa4inen itsemurhapommittaja "Ahmad al-Mohammad" yritti p\xc3\xa4\xc3\xa4st\xc3\xa4 D-portilta sis\xc3\xa4lle, mutta h\xc3\xa4nen r\xc3\xa4j\xc3\xa4hdevy\xc3\xb6ns\xc3\xa4 havaittiin turvatarkastuksessa. H\xc3\xa4n r\xc3\xa4j\xc3\xa4ytti itsens\xc3\xa4 21.20 noin 17 minuuttia ottelun alkamisen j\xc3\xa4lkeen. Iskussa kuoli terroristin lis\xc3\xa4ksi yksi sivullinen. Kymmenen minuuttia my\xc3\xb6hemmin 20-vuotias belgialainen Bilal Hadfi r\xc3\xa4j\xc3\xa4ytti itsens\xc3\xa4 H-portilla. Katsojat luulivat \xc3\xa4\xc3\xa4nten tulevan paukkupommeista eik\xc3\xa4 heit\xc3\xa4 informoitu asiasta paniikin v\xc3\xa4ltt\xc3\xa4miseksi. Ottelua seuraamassa olleet Ranskan presidentti Fran\xc3\xa7ois Hollande ja Saksan ulkoministeri Frank-Walter Steinmeier saivat tiedon tapahtumista toisen r\xc3\xa4j\xc3\xa4hdyksen j\xc3\xa4lkeen 21.36 Hollanden puhelimeen. Turvamiehet ohjasivat Hollanden sis\xc3\xa4tiloihin, mutta Steinmeier j\xc3\xa4i seuraamaan ottelua. Kolmas itsemurhapommittaja r\xc3\xa4j\xc3\xa4ytti itsens\xc3\xa4 21.53 noin 400 metrin p\xc3\xa4\xc3\xa4ss\xc3\xa4 stadionilta sijaitsevan McDonald\'sin edustalla. Kun ottelu oli ohi, yleis\xc3\xb6ll\xc3\xa4 kerrottiin tapahtumista ja heid\xc3\xa4t ohjattiin poistumaan l\xc3\xa4ntisest\xc3\xa4 ulosmenoportista. Osa yleis\xc3\xb6st\xc3\xa4 kuitenkin rynt\xc3\xa4si paniikissa kent\xc3\xa4lle.\n_START_SECTION_\nBataclan-konserttisalin terrori-isku\n_START_PARAGRAPH_\nBataclan-konserttisalissa esiintyi hy\xc3\xb6kk\xc3\xa4yksen tapahtuessa yhdysvaltalainen rock-yhtye Eagles of Death Metal. Konsertti oli loppuunmyyty, eli paikalla oli noin 1\xc2\xa0500 ihmist\xc3\xa4._NEWLINE_Hy\xc3\xb6kk\xc3\xa4ys alkoi kello 21.40, kun konserttia oli kulunut noin tunti. Nelj\xc3\xa4 AK-47-rynn\xc3\xa4kk\xc3\xb6kiv\xc3\xa4\xc3\xa4rein, kranaatein ja r\xc3\xa4j\xc3\xa4hdeliivein varustautunutta henkil\xc3\xb6\xc3\xa4 hy\xc3\xb6kk\xc3\xa4si rakennukseen ja ampui ulkona ollutta yleis\xc3\xb6\xc3\xa4 sek\xc3\xa4 turvallisuusp\xc3\xa4\xc3\xa4llikk\xc3\xb6\xc3\xa4. Sis\xc3\xa4\xc3\xa4n p\xc3\xa4\xc3\xa4sty\xc3\xa4\xc3\xa4n hy\xc3\xb6kk\xc3\xa4\xc3\xa4j\xc3\xa4t alkoivat ammuskella yleis\xc3\xb6n sekaan ja ottivat panttivankeja. Sis\xc3\xa4ll\xc3\xa4 ollut yleis\xc3\xb6 ei aluksi tajunnut kova\xc3\xa4\xc3\xa4nisen musiikin takia kovien \xc3\xa4\xc3\xa4nten syyt\xc3\xa4. Osa yleis\xc3\xb6st\xc3\xa4 pakeni paniikissa konserttisalin sivuovista ulos tai katolle, osa piiloutui sivuhuoneisiin, komeroihin, alakattoihin tai j\xc3\xa4i roikkumaan ikkunoista. Moni yleis\xc3\xb6n joukossa ollut piiloutui yhtyeen pukuhuoneeseen, mutta terroristit p\xc3\xa4\xc3\xa4siv\xc3\xa4t sinne ja ampuivat kaikki huoneessa olleet yht\xc3\xa4 hyvin piiloutunutta lasta lukuun ottamatta. Silminn\xc3\xa4kij\xc3\xa4t kuvailivat terroristeja kylm\xc3\xa4verisiksi ja rauhallisiksi._NEWLINE_Noin kello 22 aikaan ensimm\xc3\xa4inen poliisi tunkeutui saliin, jossa h\xc3\xa4n kohtasi permannolle yksin j\xc3\xa4\xc3\xa4neen terroristin ja ampui t\xc3\xa4t\xc3\xa4 kohti. T\xc3\xa4ss\xc3\xa4 yhteydess\xc3\xa4 terroristin r\xc3\xa4j\xc3\xa4hdeliivi joko r\xc3\xa4j\xc3\xa4hti tai terroristi r\xc3\xa4j\xc3\xa4ytti sen. T\xc3\xa4m\xc3\xa4n j\xc3\xa4lkeen poliisi per\xc3\xa4\xc3\xa4ntyi salista. Silminn\xc3\xa4kij\xc3\xa4t kertoivat hy\xc3\xb6kk\xc3\xa4\xc3\xa4jien huutaneen hy\xc3\xb6kk\xc3\xa4yksen aikana Allahu akbar._NEWLINE_Kello 22.15 paikalle saapuneet poliisin erikoisjoukot meniv\xc3\xa4t asemiin saliin ja alkoivat evakuoida saliin loukkuun j\xc3\xa4\xc3\xa4neit\xc3\xa4 yleis\xc3\xb6n j\xc3\xa4seni\xc3\xa4 ilman laukaustenvaihtoa. Kello 00.20 erikoisjoukot saivat hy\xc3\xb6kk\xc3\xa4ysk\xc3\xa4skyn hy\xc3\xb6kk\xc3\xa4\xc3\xa4jien kanssa k\xc3\xa4ytyjen neuvottelujen ep\xc3\xa4onnistuttua. Kaksi terroristia r\xc3\xa4j\xc3\xa4ytti itsens\xc3\xa4 rynn\xc3\xa4k\xc3\xb6n alkaessa ja kolmen minuutin j\xc3\xa4lkeen ensimm\xc3\xa4inen j\xc3\xa4ljell\xc3\xa4 oleva terroristi sai osuman taistelussa, jossa siviilej\xc3\xa4 k\xc3\xa4ytettiin ihmiskilpin\xc3\xa4. T\xc3\xa4t\xc3\xa4 seurasi r\xc3\xa4j\xc3\xa4hdeliivin r\xc3\xa4j\xc3\xa4hdys, jossa viimeinen terroristi kuoli. Tilanne salissa oli ohi kello 0.58._NEWLINE_Yhteens\xc3\xa4 89 ihmist\xc3\xa4 kuoli Bataclan-konserttisalissa terrori-iskussa. Yhtye selviytyi vahingoittumattomana, mutta fanituotemyyj\xc3\xa4 kuoli.\n_START_SECTION_\nRavintolaiskut\n_START_PARAGRAPH_\nMusta Seat Le\xc3\xb3n pys\xc3\xa4htyi 21.32 Rue de la Fontaine au Roin varteen. Autosta noussut terroristi alkoi ampua Caf\xc3\xa9 Bonne Bi\xc3\xa9reen ja La Casa Nostra -pizzerian terassille Kala\xc5\xa1nikovilla. Viisi ihmist\xc3\xa4 sai surmansa ja ainakin kahdeksan loukkaantui vakavasti._NEWLINE_Ibrahim Abdeslam r\xc3\xa4j\xc3\xa4ytti itsens\xc3\xa4 21.40 Caf\xc3\xa9 Le Comptoir Voltairessa tarjoilijan l\xc3\xa4hestyess\xc3\xa4 h\xc3\xa4nt\xc3\xa4. Ainakin yksi ihminen kuoli ja useita haavoittui._NEWLINE_Terroristien k\xc3\xa4ytt\xc3\xa4m\xc3\xa4 musta Seat Le\xc3\xb3n pys\xc3\xa4htyi 21.50 Rue de Charonnen kulmaan ja autosta noussut terroristi alkoi tulittaa La Belle \xc3\x89quipe -ravintolan terassia kohti. Useita minuutteja kest\xc3\xa4neess\xc3\xa4 tulituksessa kuoli ainakin 19 ihmist\xc3\xa4 ja yhdeks\xc3\xa4n haavoittui vakavasti._NEWLINE_Hy\xc3\xb6kk\xc3\xa4\xc3\xa4j\xc3\xa4t iskiv\xc3\xa4t nelj\xc3\xa4\xc3\xa4n ravintolaan ja baariin tai niiden edustalle 10. ja 11. arrondissementissa hy\xc3\xb6kk\xc3\xa4\xc3\xa4j\xc3\xa4t iskiv\xc3\xa4t useaan ravintolaan ja baariin, jotka sijaitsevat l\xc3\xa4hell\xc3\xa4 Bataclan-konserttisalia. Terroristin k\xc3\xa4ytt\xc3\xa4m\xc3\xa4 musta Seat Le\xc3\xb3n l\xc3\xb6ydettiin my\xc3\xb6hemmin Montreuilin esikaupungista.\n_START_SECTION_\nPiiritys Saint-Denis\xe2\x80\x99ss\xc3\xa4\n_START_PARAGRAPH_\nPoliisi ja Ranskan asevoimat piirittiv\xc3\xa4t keskiviikkoaamuna 18. marraskuuta kerrostaloa Saint-Denis\'ss\xc3\xa4. Sinne oli tuotu 50 armeijan sotilasta varmistamaan alue. Heid\xc3\xa4t oli sijoitettu kaupungin p\xc3\xa4\xc3\xa4kadulle l\xc3\xa4helle asuntoa, jossa poliisin etsim\xc3\xa4t miehet olivat. Alueelta kuului rajua ammuskelua ja useita r\xc3\xa4j\xc3\xa4hdyksi\xc3\xa4. Saint-Denis\'n l\xc3\xa4pi kulkeva metrolinja katkaistiin piirityksen ajaksi. Reutersin tietojen mukaan Saint-Denis\'ss\xc3\xa4 olisi suunniteltu iskua Pariisin La D\xc3\xa9fensen liikekaupunginosaan. Poliisin mukaan operaation kohteena olivat Salah Abdeslam ja Pariisin terrori-iskun p\xc3\xa4\xc3\xa4suunnittelijana pidetty Abdelhamid Abaaoud. Isku alkoi Suomen aikaa 5.20 ja p\xc3\xa4\xc3\xa4ttyi seitsem\xc3\xa4n tuntia my\xc3\xb6hemmin 12.40. Se johti seitsem\xc3\xa4n henkil\xc3\xb6n pid\xc3\xa4tykseen ja kolmen henkil\xc3\xb6n sek\xc3\xa4 yhden poliisikoiran kuolemaan. Yksi kuolleissa oli iskujen p\xc3\xa4\xc3\xa4suunnittelijaksi ep\xc3\xa4ilty Abdelhamid. Toinen piirityksess\xc3\xa4 kuollut oli Abdelhamidin naispuolinen serkku, 26-vuotias vastik\xc3\xa4\xc3\xa4n radikalisoitunut Hasna Aitboulachen, joka r\xc3\xa4j\xc3\xa4ytti itsens\xc3\xa4. Iskuissa kuollut poliisikoira Diesel nousi someilmi\xc3\xb6ksi ja ihmiset alkoivat l\xc3\xa4hett\xc3\xa4\xc3\xa4 viestej\xc3\xa4 ja kuvia hashtagilla JeSuisChien (suom. Min\xc3\xa4 olen koira) kuolleen koiran kunniaksi.\n_START_SECTION_\nHy\xc3\xb6kk\xc3\xa4\xc3\xa4jien henkil\xc3\xb6llisyys\n_START_PARAGRAPH_\nAinakin yhden Bataclan-konserttisalin hy\xc3\xb6kk\xc3\xa4\xc3\xa4jist\xc3\xa4 tiedet\xc3\xa4\xc3\xa4n olleen Ranskan kansalainen. Yhden Stade de Francen itsemurhapommittajan ruumiin vierest\xc3\xa4 oli l\xc3\xb6ytynyt Syyrian passi ja kreikkalaisministerin mukaan passi kuului alun perin L\xc3\xa9roksen saarelle saapuneelle pakolaiselle. Iskuun on liitetty my\xc3\xb6s Egyptin passi, jonka uskotaan kuitenkin kuuluvan hy\xc3\xb6kk\xc3\xa4yksen uhrille. Iskuista ep\xc3\xa4iltyin\xc3\xa4 on nimetty viisi henkil\xc3\xb6\xc3\xa4, joista kolme kuoli iskuissa. Henkiin j\xc3\xa4\xc3\xa4neist\xc3\xa4 hy\xc3\xb6kk\xc3\xa4\xc3\xa4jist\xc3\xa4 molemmat pid\xc3\xa4tettiin. Mohammed Abdeslam pid\xc3\xa4tettiin pian iskun j\xc3\xa4lkeen Belgiassa ja Salah Abdeslam 18. maaliskuuta 2016 pitk\xc3\xa4n pakoilun p\xc3\xa4\xc3\xa4tteeksi Belgiassa. Abdeslam oli vuokrannut auton, joka l\xc3\xb6ytyi Bataclan-konserttisalin l\xc3\xa4hist\xc3\xb6lt\xc3\xa4. Poliisi oli pys\xc3\xa4ytt\xc3\xa4nyt Salah Abdeslamin ajaman auton sunnuntaina l\xc3\xa4hell\xc3\xa4 Belgian rajaa, mutta h\xc3\xa4net oli p\xc3\xa4\xc3\xa4stetty jatkamaan matkaansa kahden muun autossa olleen kanssa. Belgiassa pid\xc3\xa4tetty Mohammed Abdeslam ja Bataclan-konserttisalilla kuollut Brahim Abdeslam olivat Salah Abdeslamin velji\xc3\xa4. Yksi Stade de Francella itsens\xc3\xa4 r\xc3\xa4j\xc3\xa4ytt\xc3\xa4neist\xc3\xa4 on uutisoitu olleen belgialaistaustainen Bilal Hadfi ja yksi Bataclanilla itsens\xc3\xa4 r\xc3\xa4j\xc3\xa4ytt\xc3\xa4nyt on tunnistettu ranskalaiseksi Ismail Omar Mostefaiksi._NEWLINE_Hy\xc3\xb6kk\xc3\xa4\xc3\xa4jien arveltiin aluksi k\xc3\xa4ytt\xc3\xa4neen keskin\xc3\xa4iseen viestint\xc3\xa4\xc3\xa4ns\xc3\xa4 PlayStationin \xc3\xa4\xc3\xa4nikeskusteluja ja salattuja pikaviestipalveluita. Huhut kuitenkin kumottiin. Iskujen j\xc3\xa4lkeen Telegram sulki 78 Isisin progandaan ja rekrytointiin k\xc3\xa4ytetty\xc3\xa4 kanavaa.\n_START_SECTION_\nRanskalaisten reaktiot\n_START_PARAGRAPH_\nRanskan presidentti Fran\xc3\xa7ois Hollande piti iskujen tekij\xc3\xa4n\xc3\xa4 \xc3\xa4\xc3\xa4ri-islamilaista Isis-j\xc3\xa4rjest\xc3\xb6\xc3\xa4 sen j\xc3\xa4lkeen, kun se oli ilmoittautunut iskujen tekij\xc3\xa4ksi sosiaalisessa mediassa._NEWLINE_Presidentti Fran\xc3\xa7ois Hollande julisti Ranskaan kansallisen h\xc3\xa4t\xc3\xa4tilan ja ilmoitti Ranskan sulkevan rajansa. Hollande kutsui maan hallituksen h\xc3\xa4t\xc3\xa4kokoukseen. My\xc3\xb6hemmin lauantaina t\xc3\xa4smentyi, ett\xc3\xa4 Ranskassa on otettu k\xc3\xa4ytt\xc3\xb6\xc3\xb6n rajavalvonta ja h\xc3\xa4t\xc3\xa4tilan aikana kenelt\xc3\xa4 tahansa voidaan vaatia henkil\xc3\xb6todistusta. Poliiseille annettiin h\xc3\xa4t\xc3\xa4tilan ajaksi lupa kantaa asetta my\xc3\xb6s ty\xc3\xb6aikansa ulkopuolella. Viranomaiset kehottivat pariisilaisia pysym\xc3\xa4\xc3\xa4n kodeissaan. Koulut, yliopistot ja mm. museot pidet\xc3\xa4\xc3\xa4n viikonloppuna suljettuna. Turvallisuustoimia oli vahvistettu my\xc3\xb6s uskonnollisissa kokoontumispaikoissa, liikenneasemilla, n\xc3\xa4ht\xc3\xa4vyyksien luona ja suurissa v\xc3\xa4est\xc3\xb6tapahtumissa. Poliisin avuksi m\xc3\xa4\xc3\xa4r\xc3\xa4ttiin 1\xc2\xa0500 sotilasta. Hollande julisti maahan kolmen p\xc3\xa4iv\xc3\xa4n kansallisen suruajan. Ranska lupasi hoitaa iskuissa haavoittuneet ilmaiseksi. H\xc3\xa4t\xc3\xa4tilan kesto oli aluksi 12 p\xc3\xa4iv\xc3\xa4\xc3\xa4, mutta sit\xc3\xa4 jatkettiin my\xc3\xb6hemmin parlamentin p\xc3\xa4\xc3\xa4t\xc3\xb6ksell\xc3\xa4 kolmella kuukaudella._NEWLINE_Ranskassa tehtiin iskujen j\xc3\xa4lkeisin\xc3\xa4 p\xc3\xa4ivin\xc3\xa4 yli 170 ratsiaa, joissa pid\xc3\xa4tettiin yli 20 ihmist\xc3\xa4, asetettiin yli 100 ihmist\xc3\xa4 arestiin ja takavarikoitiin yli 30 asetta. Takavarikoitujen aseiden joukossa oli muun muassa raketinheitin, luotiliivej\xc3\xa4 ja Kalashnikov-rynn\xc3\xa4kk\xc3\xb6kiv\xc3\xa4\xc3\xa4ri. Belgiassa pid\xc3\xa4tettiin torstaina 19.11. yhdeks\xc3\xa4n ihmist\xc3\xa4 iskuihin liittyen. Iskujen seurauksena Ranska pyysi Euroopan unionilta turvatakuita ensimm\xc3\xa4ist\xc3\xa4 kertaa EU:n historiassa. Hollande lupasi muuttaa perustuslakia siten, ett\xc3\xa4 ihmisi\xc3\xa4 pystyy karkottamaan maasta helpommin ottamalla kaksoiskansalaisuuden omaavilta terroristeilta Ranskan kansalaisuuden pois. Lis\xc3\xa4ksi h\xc3\xa4n lupasi lis\xc3\xa4t\xc3\xa4 yli 5\xc2\xa0000 poliisia, 2\xc2\xa0500 tutkintatuomaria ja 1\xc2\xa0000 tullity\xc3\xb6ntekij\xc3\xa4\xc3\xa4._NEWLINE_Eiffel-torni suljettiin ja sen valot sammutettiin maanantaihin 16.11. asti. Maanantaina torni avattiin Ranskan lipun v\xc3\xa4rein valaistuna kyljess\xc3\xa4\xc3\xa4n latinankielinen teksti fluctuat nec mergitur (suom. aallot sit\xc3\xa4 koettelevat, mutta pinnalla se pysyy). Torni pidettiin valaistuna kolme iltaa._NEWLINE_Kaikki urheilutapahtumat Pariisin alueella samana viikonloppuna peruttiin.\n_START_SECTION_\nKansainv\xc3\xa4liset reaktiot\n_START_PARAGRAPH_\nEri maat ilmaisivat tukensa Ranskalle. Israelin p\xc3\xa4\xc3\xa4ministeri Benjamin Netanjahu totesi maan seisovan Ranskan rinnalla. Yhdysvaltain presidentti Barack Obama sanoi, ett\xc3\xa4 Yhdysvallat seisoo Ranskan rinnalla ja ett\xc3\xa4 Yhdysvallat on valmis antamaan kaiken tukensa Ranskalle ja muistutti, ett\xc3\xa4 Ranska on ollut uskollinen Yhdysvaltojen liittolainen taistelussa terrorismia vastaan. Euroopassa vietettiin maanantaina kello 13.00 Suomen aikaa minuutin hiljainen hetki iskussa kuolleiden muistoksi. Serie A:n ja Valioliigan otteluiden alussa soitettiin iskujen j\xc3\xa4lkeisen\xc3\xa4 viikonloppuna 21.11 \xe2\x80\x93 22.11. Ranskan kansallislaulu iskuissa menehtyneiden muistoksi._NEWLINE_Suomen presidentti Sauli Niinist\xc3\xb6 esitti surunvalittelut omasta ja Suomen kansan puolesta uhrien omaisille ja Ranskan kansalle. Suomen p\xc3\xa4\xc3\xa4ministeri Juha Sipil\xc3\xa4 esitti surunvalittelut hallituksen puolesta. Iskujen seurauksena my\xc3\xb6s suomalaisviranomaiset korottivat valmiuttaan koko Suomessa._NEWLINE_Hakkerij\xc3\xa4rjest\xc3\xb6 Anonymous julisti iskujen j\xc3\xa4lkeen sodan Isisi\xc3\xa4 vastaan. Se on sulkenut operaatiossaan yli 3\xc2\xa0800 Isisiin kytk\xc3\xb6ksiss\xc3\xa4 olevaa Twitter-tili\xc3\xa4. Ghost Security Group -ryhm\xc3\xa4 on puolestaan j\xc3\xa4ljitt\xc3\xa4nyt ja sulkenut Isisiin liittyvi\xc3\xa4 Bitcoin-tilej\xc3\xa4._NEWLINE_Monissa maissa t\xc3\xa4rkeit\xc3\xa4 rakennuksia ja maamerkkej\xc3\xa4 (esim. Brandenburgin portti ja Finlandia-talo) valaistiin Ranskan lipun v\xc3\xa4reill\xc3\xa4.\n_START_SECTION_\nSosiaalinen media\n_START_PARAGRAPH_\nSosiaalisessa mediassa suurin osa ihmisist\xc3\xa4 on tuominnut iskut. Iskujen vastustajat ovat k\xc3\xa4ytt\xc3\xa4neet hashtagej\xc3\xa4 PrayForParis, PeaceForParis ja JeSuisParis (suom. Min\xc3\xa4 olen Pariisi). Facebook otti iskun j\xc3\xa4lkeen k\xc3\xa4ytt\xc3\xb6\xc3\xb6n toiminnon, jolla voi pariisilainen voi merkit\xc3\xa4 olevansa turvassa ja tarkistaa, ketk\xc3\xa4 h\xc3\xa4nen l\xc3\xa4heisist\xc3\xa4\xc3\xa4n ovat turvassa. Lis\xc3\xa4ksi Facebook tarjosi filtteri\xc3\xa4, jolla voi vaihtaa profiilikuvansa Ranskan lipun v\xc3\xa4reihin. My\xc3\xb6s itkev\xc3\xa4 Ranska-neito ja rauhanmerkin sek\xc3\xa4 Eiffel-tornin yhdistelm\xc3\xa4 ovat nousseet suosituiksi. Iskujen kannattajat ovat k\xc3\xa4ytt\xc3\xa4neet hashtagia \xe2\x80\x9dPariisi palaa\xe2\x80\x9d. Erityisesti arabialainen kirjoitusmuoto on ollut suosiossa.\n_START_SECTION_\nIskut Isisi\xc3\xa4 vastaan\n_START_PARAGRAPH_\nTodettuaan Isisin terrori-iskujen tekij\xc3\xa4ksi Fran\xc3\xa7ois Hollanden ilmoitti kaksinkertaistavansa Isisin vastaisten Syyriaan kohdistuvien ilmaiskujen m\xc3\xa4\xc3\xa4r\xc3\xa4n. Ranska alkoi pommittaa Raqqassa sijaitsevia harjoitusleirej\xc3\xa4 ja \xc3\xb6ljytankkereita raskaasti sunnuntaina 15. marraskuuta. Yhdysvallat jatkoi pommituksia maanantaina. Maanantain ja tiistain v\xc3\xa4lisen\xc3\xa4 y\xc3\xb6n\xc3\xa4 Ranska teki toisen ilmaiskun Raqqassa sijaitsevaan komentopaikkaan ja rekrytointikeskukseen.'